
Biroul Permanent

al

Camerei  Deputaţilor 

Vă înaintăm, alăturat, raportul asupra propunerii legislative privind completarea Ordonanţei Guvernului nr. 70/1994 în vederea reducerii impozitului pe profit, cu care comisia noastră a fost sesizată în fond cu adresa Biroului Permanent nr. 333 din 16 noiembrie 1999.

	Dan Constantinescu

PREŞEDINTE

RAPORT

asupra propunerii legislative privind completarea Ordonanţei Guvernului nr. 70/1994 în vederea reducerii impozitului pe profit

In urma examinării propunerii legislative privind completarea Ordonanţei Guvernului nr. 70/1994 în vederea reducerii impozitului pe profit, în şedinţa din 29 decembrie 1999, comisia a hotărât că aceasta nu poate fi acceptat şi propune Plenului respingerea pentru următoarele motive:

1. În condiţiile în care bugetul de stat înregistrează pierderi de venituri, fiind necesare – în acelaşi timp cu relaxarea fiscală – diminuări echivalente ale cheltuielilor bugetare pentru menţinerea deficitului bugetar în limitele finanţabile în mod neinflaţionist, o astfel de propunere legislativă privind reducerea cotei de impozit pe profit este inacceptabilă.

2. Reducerea impozitului pe profit propusă în această iniţiativă legislativă parlamentară, nu poate avea loc în prezent pentru faptul că gradul de fiscalitate nu este mare datorită procentului de impunere care se aplică la o bază de impunere erodată continuu de fondurile speciale, care se constituie ca surse extrabugetare.

3. Trebuie menţionat că o cerinţă a organismelor financiare internaţionale pentru asigurarea finanţării României este eliminarea facilităţilor fiscale pentru reducerea deficitului bugetar. Or, prin această propunere legislativă s-ar ajunge la acordarea de noi facilităţi, cu repercusiuni asupra deficitului bugetar.

4. Iniţiatorul propunerii legislative în discuţie nu a respectat nici prevederile art. 10 alin. (2) din Legea nr. 72/1996 privind finanţele publice, potrivit cărora, în cursul execuţiei bugetare, în cazurile în care se fac propuneri de elaborare a unor acte normative a căror aplicare atrage micşorarea veniturilor sau majorarea cheltuielilor aprobate prin buget, iniţiatorii au obligaţia să prevadă şi mijloacele necesare acoperirii golului de venituri sau surplusului de cheltuieli.

Prezentul proiect de Lege face parte din categoria legilor ordinare.

	 Dan Constantinescu

PREŞEDINTE

